**מאטס טובה מגנוסון** (בשוודית: **Mats Tuve Magnusson**; נולד ב-10 ביולי 1963 בהלסינגבורג) הוא כדורגלן עבר שוודי ששיחק בעמדת החלוץ.

מגנוסון החל את הקריירה במאלמה, במדיה זכה באליפות ובשני גביעים. הוא זכה להצלחה גם בבנפיקה ליסבון, במדיה רשם שתי הופעות בגמר גביע אירופה לאלופות, זכה בשתי אליפויות, וכן הוסיף זכייה אחת בתואר מלך השערים.

מגנוסון רשם שלושים הופעות במדי נבחרת שוודיה, בהן כבש תשעה שערים. בין היתר, ייצג את נבחרתו בטורניר מונדיאל 1990 באיטליה.

קריירת משחק
-----------

מגנוסון החל את הקריירה במדיה של מאלמה מליגת העל השוודית בעונת 1981. בעונותיו הראשונות זכה לדקות משחק מועטות בלבד, ובסך הכול רשם במצטבר שש הופעות בשלוש עונות. הוא החל את הפריצה שלו במדי המועדון בעונת 1984, אז כבש 13 שערי ליגה בעשרים הופעות, שהפכו אותו לסגן מלך השערים של הליגה. באותה העונה סיימה מאלמה שלישית בטבלת העונה הסדירה, אך הודחה כבר ברבע גמר הפלייאוף. עם זאת, חגג מגנוסון זכייה בתואר ראשון בקריירה, הגביע השוודי. מאלמה, עם מגנוסון בהרכב, גברה 1-0 על לנדסקרונה מליגת המשנה. עונה אחר כך תרם שבעה שערים ב-12 הופעות, כשמאלמה סיימה כאלופת העונה הסדירה, אך הודחה על ידי גטבורג בחצי גמר הפלייאוף.

לקראת עונת 1985/1986 עבר מגנוסון לסרבט ז'נבה השווייצרית. הוא רשם עונה מוצלחת בקבוצת מרכז הטבלה בליגת העל השווייצרית, כאשר כבש 14 שערי ליגה ב-22 הופעות. סרבט סיימה את העונה במקום התשיעי. בתום עונה אחת במועדון, שב מגנוסון לקדנציה שנייה במאלמה. הוא הספיק לתרום שני שערי ליגה בשמונה הופעות בדרך לזכייתה של מאלמה באליפות. כמו כן, כיכב בשלב הפלייאוף עם שער אחד בשלב חצי הגמר, וצמד במשחק הגומלין של גמר הפלייאוף (5-1 על א.י.ק סולנה, 5-2 בסיכום). כמו כן, בפעם השנייה בקריירה הניף מגנוסון את הגביע השוודי, וזאת לאחר ניצחון 2-1 בגמר על גטבורג. מגנוסון פתח בהרכב למשחק הגמר. עונה לאחר מכן שוב זכתה מאלמה באליפות העונה הסדירה, אך הפסידה בגמר הפלייאוף לגטבורג עקב חוק שערי חוץ. מגנוסון, עם 12 שערי ליגה ב-17 הופעות, סיים את העונה כסגן מלך השערים.

לקראת עונת 1986/1987 סיים מגנוסון את הקדנציה השנייה במאלמה ועבר לבנפיקה ליסבון. כבר בעונת הבכורה שלו הפגין יכולת כיבוש גבוהה, עם 13 שערי ליגה ב-27 הופעות, שסייעו לקבוצתו לסיים כסגנית אלופת פורטוגל. במקביל, היה שותף להעפלתה של בנפיקה לגמר גביע אירופה לאלופות 1988. לזכותו שער אחד באותו הטורניר, בשלב רבע הגמר מול אנדרלכט. הוא פתח בהרכב בנפיקה למשחק הגמר, בו פגשה את פ.ס.וו. איינדהובן ההולנדית, והוחלף בדקה ה-112 במהלכה של ההארכה. המשחק עבר להכרעה בדו-קרב בעיטות עונשין, ובנפיקה נוצחה 6-5 בסיום. עונה אחר כך תרם רק שישה כיבושים ב-27 הופעות ליגה, אך היה לחלק מזכייתה של בנפיקה באליפות, ומהעפלתה לגמר הגביע הפורטוגלי.

בענות 1989/1990 הצטרף לקבוצה המאמן בן ארצו של מגנוסון, סוון-יוראן אריקסון. תחת המאמן החדש חווה מגנוסון את עונת השיא שלו בקריירה, כשכבש 33 שערי ליגה ב-32 הופעות. על אף שהקבוצה סיימה כסגנית האלופה בלבד, זכה מגנוסון בתואר מלך שערי הליגה הפורטוגלית. במקביל, העפילה הקבוצה פעם נוספת לגמר גביע אירופה. מגנוסון היה דומיננטי לאורך הטורניר עם ארבעה שערים, ואף פתח במשחק הגמר מול מילאן, בו נוצחה בנפיקה 1-0, וסיימה פעם נוספת כסגנית אלופת אירופה.

בעקבות פציעה שספג במהלך מונדיאל 1990, הושבת מגנוסון לתקופה ארוכה, והוגבל ל-14 הופעות ליגה בלבד בעונת 1990/1991, בהן כבש שלושה שערים. עם זאת, הוא היה שותף לזכייה שנייה באליפות במדי בנפיקה באותה העונה. הוא המשיך לעונה חמישית ואחרונה, בה כבש תשעה שערי ליגה ב-21 הופעות, בדרך לסגנות נוספת. בסך הכול לזכותו 64 שערי ליגה ב-121 הופעות במדי בנפיקה. הוא זכה בשתי אליפויות ושלוש סגנויות, זכייה בסופר קאפ הפורטוגלי, שתי העפלות לגמר גביע אירופה לאלופות והעפלה אחת לגמר הגביע הפורטוגלי. במהלך הקדנציה שיתף פעולה עם שלושה מבני ארצו, בהם המאמן אריקסון, ושני חבריו לשעבר במאלמה - יונאס תרן וסטפן שוורץ.

לקראת עונת 1992 חזר מגנוסון לשוודיה, וחתם במדי הלסינגבורג מעיר הולדתו. כבר בעונת החזרה שלו, לצדו של הנריק לארסון הצעיר, סייע מגנוסון לקבוצתו מליגת המשנה להעפיל בחזרה לליגה הבכירה, עם 19 שערים ב-22 הופעות (לארסון תרם באותה העונה 32 שערים ב-27 הופעות). מגנוסון המשיך לעונת פרישה, בה כבש שמונה שערים ב-25 הופעות, ובסיומה של עונת 1993 פרש ממשחק פעיל בגיל שלושים.

### נבחרת שוודיה

מגנוסון החל את דרכו במדי נבחרת שוודיה ב-22 באוגוסט 1984, בגיל 21, כשפתח בהרכב של לארס ארנסון במשחק ידידות מול מקסיקו, שהסתיים בשוויון 1-1. את שער הבכורה שלו כבש כשנה לאחר מכן, בהופעתו השלישית בנבחרת, במהלך הניצחון של שוודיה 3-0 על דנמרק במשחק ידידות.

לאחר שכשל להעפיל עם הנבחרת מטורנירי מוקדמות מונדיאל 1986 ומוקדמות יורו 1988, נטל מגנוסון חלק בקמפיין המוצלח של שוודיה במוקדמות מונדיאל 1990, בו סיימה ראשונה בבית, לפני נבחרות בכירות כמו אנגליה ופולין. מגנוסון שותף בארבעה מתוך ששת משחקיה של שוודיה במוקדמות, וכבש שער אחד. מגנוסון שותף על ידי אולה נורדין לסגל שוודיה לקראת מונדיאל 1990 באיטליה. מגנוסון פתח בהרכב נבחרתו במשחק הפתיחה מול ברזיל, אך הוחלף במחצית לאחר שספג פציעה קשה שהשביתה אותו מהמשך הטורניר, ומחלקים גדולים מהעונה שלאחר מכן. שוודיה סיימה את הטורניר במקום האחרון בבית, ללא נקודות.

ההופעה מול ברזיל הייתה לאחרונה בקריירה הבינלאומית של מגנוסון. בסך הכול כבש מגנוסון תשעה שערים בשלושים הופעות במדי הנבחרת.

תארים
-----

### תארים קבוצתיים

מאלמה
* אליפות שוודיה: 1986
* הגביע השוודי (2): 1983/1984, 1985/1986

בנפיקה ליסבון
* אליפות פורטוגל: 1988/1989, 1990/1991
* הסופר קאפ הפורטוגלי: 1989
* גביע אירופה לאלופות (מקום שני): 1987/1988, 1988/1989

### תארים אישיים

* מלך השערים של ליגת העל הפורטוגלית: 1989/1990 (33 שערים)

סטטיסטיקות
----------

### מועדונים

| עונה | קבוצה | ליגה | בליגה |
| --- | --- | --- | --- |
| הופעות | שערים |
| 1981 | מאלמה | שוודיהשוודיה ליגת העל השוודית | 1 | 0 |
| 1982 | 4 | 0 |
| 1983 | 1 | 0 |
| 1984 | 20 | 13 |
| 1985 | 12 | 7 |
| 1985/1986 | סרבט ז'נבה | שווייץשווייץ ליגת העל השווייצרית | 22 | 14 |
| 1986 | מאלמה | שוודיהשוודיה ליגת העל השוודית | 8 | 2 |
| 1987 | 17 | 12 |
| 1987/1988 | בנפיקה ליסבון | פורטוגלפורטוגל ליגת העל הפורטוגלית | 27 | 13 |
| 1988/1989 | 27 | 6 |
| 1989/1990 | 32 | 33 |
| 1990/1991 | 14 | 3 |
| 1991/1992 | 21 | 9 |
| 1992 | הלסינגבורג | שוודיהשוודיה ליגת המשנה השוודית | 22 | 19 |
| 1993 | שוודיהשוודיה ליגת העל השוודית | 25 | 8 |
| סך הכול בקריירה | 253 | 139 |
|

### נבחרת לאומית

| נבחרת שוודיה |
| --- |
| שנה | הופעות | שערים |
| 1984 | 1 | 0 |
| 1985 | 4 | 2 |
| 1986 | 4 | 1 |
| 1987 | 6 | 3 |
| 1988 | 1 | 1 |
| 1989 | 9 | 1 |
| 1990 | 5 | 1 |
| סה"כ | 30 | 9 |

קישורים חיצוניים
----------------

* פרופיל, באתר Transfermarkt
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

| מלך השערים של ליגת העל הפורטוגלית |
| --- |
| 

|  |
| --- |
| 1935: סואיירו • 1936: פינגה • 1937: סואיירו • 1938: פיירוטאו • 1939: קוסטוראס • 1940: פיירוטאו וקודרניה • 1941: פיירוטאו • 1942: דיאס • 1943: ז'וליניו • 1944: רודריגס • 1945: רודריגס • 1946: פיירוטאו • 1947: פיירוטאו • 1948: אראוחו • 1949: פיירוטאו • 1950: ז'וליניו • 1951: ואסקס • 1952: אגואש • 1953: מטטאו • 1954: מרטינס • 1955: מטטאו • 1956: אגואש • 1957: אגואש • 1958: ארסניו • 1959: אגואש • 1960: ריביירו • 1961: אגואש • 1962: וריסימו • 1963: טורס • 1964: אאוזביו • 1965: אאוזביו • 1966: אאוזביו ופיגיירדו • 1967: אאוזביו • 1968: אאוזביו • 1969: אנטוניו • 1970: אאוזביו • 1971: ארתור חורחה • 1972: ארתור חורחה • 1973: אאוזביו • 1974: יסאלדה • 1975: יסאלדה • 1976: ז'ורדאו • 1977: גומש • 1978: גומש • 1979: גומש • 1980: ז'ורדאו • 1981: ננה • 1982: ז'אק פריירה • 1983: גומש • 1984: גומש וננה • 1985: גומש • 1986: פרננדש • 1987: קסקאוול • 1988: קסקאוול • 1989: ואטה • 1990: מגנוסון • 1991: רוי אגואש • 1992: ריקי • 1993: קאדטה • 1994: יקיני • 1995: נאדר • 1996: דומינגוס • 1997: ז'ארדל • 1998: ז'ארדל • 1999: ז'ארדל • 2000: ז'ארדל • 2001: פנה • 2002: ז'ארדל • 2003: פאייה וסימאו • 2004: מקארתי • 2005: ליידסון • 2006: מיונג • 2007: ליידסון • 2008: לופס • 2009: ננה • 2010: קרדוסו • 2011: האלק • 2012: קרדוסו ולימה • 2013: מרטינס • 2014: מרטינס • 2015: מרטינס • 2016: ג'ונאס • 2017: דוסט • 2018: ג'ונאס • 2019: ספארוביץ' • 2020: ויניסיוס • 2021: גונסלבש • 2022: נונייס |

 |

| **נבחרת שוודיה – מונדיאל 1990** |
| --- |
| 1 אנדרסון • 
2 אריקסון • 
3 הייסן • 
4 לרסון • 
5 ליונג • 
6 נילסון • 
7 ניילן • 
8 שוורץ • 
9 אנגקוויסט • 
10 אינגסון • 
11 ינסוןן • 
12 אריקסון •
13 לימפאר • 
14 נילסון •
15 סטרומברג •
16 תרן •
17 ברולין •
18 אקסטרום •
19 גרן •
20 מגנוסון •
21 פטרסון •
22 ראבלי •
מאמן: נורדין | שוודיהשוודיה |

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 157151002094330280005
* WorldCat (עם VIAF): 157151002094330280005

 |